T20I-vrouewêreldbeker

Die **T20I-vrouewêreldbeker** (Engels: *Women’s T20 World Cup*) is ’n internasionale krieketkompetisie wat al om die twee jaar gehou word om die T20I-vrouekrieketwêreldkampioen te bepaal. Dié toernooi is die tweede belangrikste en tweede bekendste in internasionale vrouekrieket net ná die Vrouekrieketwêreldbeker in EDIs en word deur die Internasionale Krieketraad georganiseer.

[duimnael|links|[Nieu-Seelandse nasionale vrouekrieketspan|Nieu-Seeland teen Sri Lanka tydens die T20I-vrouewêreldbeker 2020]]
Tot op hede is agt toernooie beslis en slegs Australië, Engeland, Nieu-Seeland en Wes-Indië kon dié toernooi wen. Die eerste T20I-vrouewêreldbeker 2009 in Engeland is gewen deur die gasvroue, nadat hulle Nieu-Seeland in die eindstryd op Lord’s in Londen verslaan het. Die T20I-vrouewêreldbeker 2010 in die lande van Wes-Indië is gewen deur Australië wat ook Nieu-Seeland in die eindstryd op die Kensington-ovaal in Bridgetown, Barbados, geklop het. Die T20I-vrouewêreldbeker 2012 was die eerste in Asië met al die wedstryde wat in Sri Lanka aangebied is. Australië het sy titel suksesvol verdedig, nadat hulle Engeland in die eindstryd op R. Premadasa-stadion in Colombo verslaan het. Die T20I-vrouewêreldbeker 2014 in Bangladesj se eindstryd op die Sher-e-Bangla Nasionale Krieketstadion in Dhaka was ’n herhaling van die vorige eindstryd met Australië wat die eerste span geword het om sy derde titel in te palm. Die T20I-vrouewêreldbeker 2016 in Indië is gewen deur Wes-Indië, nadat hulle die verdedigende kampioen Australië op Eden Gardens in Kolkata verslaan het. Die T20I-vrouewêreldbeker 2018 was die tweede toernooi in Wes-Indië en vir die derde keer het Australië en Engeland mekaar in die eindstryd ontmoet, waartydens die Australiërs met hul vierde titel weggestap het. Tydens die T20I-vrouewêreldbeker 2020 in Australië het die gasvroue Indië op die Melbourne-krieketveld in Melbourne geklop en sodoende sy vyfde T20I-titel ingepalm. Tydens die T20I-vrouewêreldbeker 2023 het die verdedigende kampioen Australië op Nuweland in Kaapstad die gasvroue Suid-Afrika verslaan. Nieu-Seeland is die huidige T20I-kampioen, nadat hulle die T20I-vrouewêreldbeker 2024-eindstryd op die Doebai Internasionale Krieketstadion in Doebai Suid-Afrika geklop het.

In die nege kampioenskappe wat reeds aangebied is, het vier lande die titel ingepalm. Australië het ’n rekord van ses titels gewen, gevolg deur Engeland, Nieu-Seeland en Wes-Indië met een titel elk. Daarbenewens het Indië, Pakistan, Sri Lanka en Suid-Afrika aan al die T20I-vrouewêreldbekertoernooie deelgeneem, maar hulle kon dit tot op hede nie wen nie, hoewel Indië reeds in die 2020- en Suid-Afrika in die 2023- en 2024-eindstryde verskyn het. Daarmee is elke vasteland deur minstens een nasionale span in ’n eindstryd verteenwoordig en elke vasteland het ook minstens een T20I-vrouewêreldbekertoernooi gehuisves.

## Uitslae 
## Statistiek 
## Eerste deelnames 
## Sien ook 
* T20I-wêreldbeker, vir mansspelers
* o/19-vrouekrieketwêreldbeker, vir juniorspelers
* Vrouekampioenetrofee, vir EDI-krieket
* Vrouekampioenskap, vir EDI-krieket
* Vrouekrieketwêreldbeker, vir EDI-krieket

## Eksterne skakels 
*  Amptelike webwerf van die T20I-vrouewêreldbeker
*  Die IKR se amptelike webwerf